RESOLUCIÓN do 28 de xaneiro de 2010 pola que se convoca un curso sobre fotografía dixital, que se desenvolverá a través da internet.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 05/02/2010

Dentro das actividades programadas para o ano 2010, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a convocatoria dun curso sobre fotografía dixital, que se desenvolverá a través da internet, conforme as seguintes bases:
1. Datos da actividade.
Denominación: fotografía dixital.
Tipo: curso.
Horas lectivas: 25.
Modalidade: en liña.
Obxectivos.
Dotar o persoal dos corpos de seguridade dos coñecementos fundamentais para levar a cabo as tarefas máis importantes no campo da fotografía dixital aplicada á función policial, especialmente aos atestados por accidentes de tráfico.
Contido.
-Módulo fotográfico.
-Módulo policial.
-Módulo de edición fotográfica.
2. Desenvolvemento da convocatoria.
Destinatarios/as.
Persoal das forzas e corpos de seguridade en xeral, tendo preferencia o persoal dos corpos de policía local de Galicia e da Unidade do CNP adscrita á Comunidade Autónoma de Galicia, e no caso de quedaren prazas vacantes cubriríanse con persoal dos restantes corpos de seguridade que teñan destino na Comunidade Autónoma de Galicia; neste caso por rigorosa orde de entrada de solicitudes.
Prazas ofertadas.
50 prazas.
3. Solicitudes de participación.
Prazo de inscrición e presentación.
O prazo para de inscrición e presentación de solicitudes de participación rematará o día 25 de febreiro, ás 14.00 horas.
As persoas que desexen inscribirse nesta actividade cubrirán a súa solicitude de participación a través da páxina web da Agasp
http://agasp.xunta.es
, na epígrafe «Actividades formativas», «cursos con inscrición aberta», e non serán admisibles outros modelos de solicitude. A solicitude cuberta adecuadamente entenderase presentada na Agasp, sen necesidade de a remitir documentalmente unha vez que a teñan cuberta. A aplicación comunicaralle ao/á usuario/a a efectividade de ter cursada a solicitude.
Todas aquelas persoas que formalicen a solicitude de participación deberán inscribirse como alumna/o na plataforma de formación en liña da academia, á que se accede a través da web
http://agasp.xunta.es
na epígrafe de «Formación en liña».
Calquera continxencia para formalizar a inscrición será atendida a través do teléfono 886 20 61 24, das 9.00 ás 14.00 horas.
Criterios de selección.
-Menor número de cursos realizados polo/a alumno/a solicitante nos últimos cinco anos, segundo consten nas bases de datos da academia, e non ter feito con anterioridade o curso que se convoca.
-A igual número de cursos terá preferencia o alumnado que leve máis tempo sen participar nas actividades da academia.
-Antigüidade.
Listaxe de solicitudes seleccionadas.
O día 3 de marzo de 2010 a Academia Galega de Seguridade Pública publicará no taboleiro de anuncios e no sitio web
http://agasp.xunta.es
as solicitudes de participación que resulten seleccionadas segundo os criterios de selección mencionados anteriormente.
As persoas comprendidas na listaxe disporán do prazo de dous días, a partir da data da publicación, para acceder á plataforma e inscribirse no curso. O prazo rematará o 5 de marzo ás 24.00 horas.
Rematado este prazo, as persoas seleccionadas non inscritas perderán o dereito a participar no curso, e a academia procederá a cubrir as vacantes coa listaxe das reservas, segundo a orde correspondente. Esta inscrición faraa a academia e comunicaráselle por correo electrónico á persoa interesada.
O curso estará operativo o día 15 de marzo ás 9.00 horas.
Incompatibilidade.
A participación neste curso resultará incompatible coa admisión do/a alumno/a noutra actividade da Agasp que se desenvolva pola internet ou en edicións anteriores desta mesma temática.
Obrigas das persoas seleccionadas.
As persoas que resulten seleccionadas e confirmen a súa inscrición no prazo previsto no punto anterior, teñen a obriga de participar no desenvolvemento da actividade, agás que comunicasen a súa imposibilidade de asistencia con, cando menos, 48 horas de antelación ao comezo desta. A dita renuncia deberase comunicar por escrito á Agasp, por correo electrónico ao enderezo formación.agasp@xunta.es ou por fax ao número 886 20 61 22.
Noutro caso serán excluídas automaticamente da selección para as dez seguintes actividades que se convoquen, para as que reúna os requisitos exixidos de participación (artigos 18 e 21 do Regulamento de réxime interior da Agasp, en relación co artigo 46 do Decreto 243/2008, do 16 de outubro).
4. Desenvolvemento da actividade.
Lugar: a través da plataforma de formación en liña.
Horario: segundo disposición e necesidade do alumnado.
Data de comezo: 15 de marzo de 2010.
Data de remate: 12 de abril de 2010.
Requirimentos técnicos mínimos para os equipamentos do alumnado.
Os requirimentos técnicos para usar a web dos cursos da Agasp (baseada nunha ferramenta de aprendizaxe electrónica ou e-learning son de nivel básico:
Hardware.
A configuración mínima dun PC doméstico (en xeral, calquera con menos de cinco anos) é suficiente.
Software.
Calquera navegador web actual (de versión recente) sobre calquera sistema operativo de uso común.
Por exemplo:
-En Windows pódense empregar o Mozilla Firefox, o Opera ou o Internet Explorer.
-En Linux pódese empregar o Firefox, o Konqueror ou o Opera.
Comunicacións.
Para acceder á estrutura de xestión do curso abonda unha conexión de baixa velocidade (por exemplo: unha conexión telefónica con módem a 40 Kbps permite interactuar comodamente coa ferramenta de xestión do curso).
Requirimentos mínimos da máquina fotográfica.
A realización dos casos prácticos require o uso dunha máquina fotográfica con funcións automáticas e manuais que permitan diversos modos de exposición -A, S, P, M- e posibilidade de elixir parámetros como o ISO ou balance de brancos e compensación de exposición.
Probas avaliativas.
Exames tipo test con tempo limitado.
1º módulo: temas 1 ao 12.
2º e 3º módulo: temas 13 ao 16.
A non superación dunha das probas implica a baixa no curso e o/a alumno/a non será avaliado ao seu remate.
Proba presencial final:
Exame tipo test con tempo limitado.
Módulos 1º, 2º e 3º, temas 1 ao 16.
Resolución dun caso práctico que se presentará por escrito e en soporte informático.
Casos prácticos:
Durante o desenvolvemento do curso o alumnado participante deberá formalizar unha serie de casos prácticos de acordo cun calendario de presentación; non formalizar algún no prazo establecido será sancionado coa baixa no curso. No suposto de que os exercicios non acaden un nivel de exixencia mínimo segundo o criterio do profesor, farase unha primeira advertencia ao alumnado e, de non atender a indicación, poderá ser dado de baixa no curso.
As probas avaliativas, agás a proba presencial final, e a formalización dos casos prácticos farase a través da plataforma de formación en liña.
Certificados e/ou diplomas.
Unha vez rematado o curso e feita a avaliación correspondente, expediranse os diplomas ao alumnado participante, que, segundo previsto na convocatoria, poderán acadar os seguintes:
Certificado de participación:
Exixencias:
-Superación das probas tipo test dos módulos 1º, 2º e 3º.
-Formalización dos casos prácticos segundo as exixencias indicadas.
Certificado de aproveitamento:
Exixencias:
-As indicadas no punto anterior.
-Proba presencial final do conxunto do curso.
-Formalización dun caso práctico segundo o nivel de exixencia indicada.
Proba final e certificado de aproveitamento.
O día 12 de abril ás 17.30 horas, o alumnado que opte ao certificado de aproveitamento deberá superar a proba presencial final indicada. Noutro caso outorgaráselles certificado de participación activa. A proba final desenvolverase na sede da Agasp.
5. Baremación da actividade.
Para os efectos do previsto nos anexos II e III da Orde do 28 de xaneiro de 2009 da Consellería de Presidencia, Administracións Públicas e Xustiza, publicada no DOG do 2 de febreiro, esta actividade terá unha baremación de 0,250 puntos no caso de obter certificado de participación, e de 0,500 puntos no caso de obter certificado de aproveitamento.
6. Dereitos e deberes do alumnado participante.
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado por orde da Consellería de Presidencia, Administracións Públicas e Xustiza, do 4 de febreiro de 2009 (DOG nº 30, do 12 de febreiro).
7. Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 28 de xaneiro de 2010.
José Carlos García Bouzas
Director xeral da Academia Galega
de Seguridade Pública